Document ID: /roh_data/filtered/fineweb-2-filterrobots_roh.jsonl.gz/67332

1. Concert: Salome Cavegn ed Andriy Dragan
Sonda, ils 13 da november 2021, a chaschun da la «Sonda lunga» a Cuira han l'Archiv statal ed RTR envidà ad in concert en memoria da dus capocumponists grischuns: Armon Cantieni e Duri Sialm. Cunquai ch'ils relaschs dad els dus sa chattan en l'Archiv statal han Reto Weiss (archivar statal), Giusep Giuanin Decurtins (producent RTR pensiunà) ensemen cun Simon Camartin (dirigent e musicist da Mustér) gì l'idea da far concert en las localitads da l'archiv ed er gist exponer documents, partituras e notas dals dus cumponists.
Uschia han Salome Cavegn (mezzosopranista) da Breil ed Andriy Dragan (pianist oriund da l'Ucraina) preschentà intginas ovras da Cantieni e Sialm. Trais giadas han els dus dà lur concert da bun 30 minutas. RTR ha natiralmain registrà quest concert uschia che vus pudais uss er tadlar ovras per chant e clavazin u per clavazin solo.
Salome Cavegn
La giuvna mezzosopranista è naschia l'onn 2000 a Breil (Surselva) ed ha gia da pitschna ensi gì plaschair vid la musica. En il gimnasi a Mustér è la fascinaziun per il chant sa svegliada. Il mument studegia ella chant en la Scol'auta per art a Turitg tar Dorothee Labusch.
Andriy Dragan
Il pianist da l'annada 1986 è naschì en l'Ucraina en ina famiglia da pianists. Gia cun sis onns ha el cumenzà a sunar ed ha studegià en la citad Lviv. Cun be 13 onns ha el gia sunà en Svizra, al festival MENHIR a Falera. Il 2005 ha Andriy Dragan lura cumenzà e finì il studi a Basilea. La Svizra è daventada sia segunda patria ed el concertescha ozendi per gronda part en Svizra ed en l'Europa.
2. Concert Emanuel Heitz ed Alena Sojer
La fin da matg hai dà a Trun il Cun ART festival musical. Era là hai dà in concert da musica da chombra, cun chant e clavazin. Il tenor Emanuel Heitz (Basilea) e la pianista austriaca Alena Sojer han interpretà e sunà diversas ovras da Franz Schubert, Samuel Barber ed auters.
3. Concert: Karin Streule e Pascal Gamboni
Ina sentupada musicala speziala hai dà la fin da matg 2021 a Trun. A chaschun dal Cun ART festival musical ha la chantautura dal chantun Appenzell Dadens, Karin Streule, dà in concert communabel cun il chantautur indigen, Pascal Gamboni. Els han divertì il public er cun lur atgnas moderaziuns curtas tranter las singulas chanzuns.
Tadlai nossas pli novas registraziuns, intervistas cun cumponists ed istorgias da davant e davos ils palcs da concert.
Per pudair abunar quest podcast duvrais Vus ina software cumpatibla cun podcast u ina app. Sche Vossa app n'è betg en la glista sura, lura pudais copiar la feed URL manual en Vossa app da podcast u software.